Keywords

Summary



Keywords

1. Tühistamishagi – Füüsilised või juriidilised isikud – Neid otseselt ja isiklikult puudutavad aktid – Määrus, millega kehtestatakse oliiviõli tootjate toetuse arvutamise kriteeriumid – Oliiviõli tootjate ja tootjate ühenduste hagi – Üldakt – Hagejad, kes ei ole isiklikult puudutatud – Vastuvõetamatus

(EÜ artikli 230 neljas lõik)

2. Tühistamishagi – Füüsilised või juriidilised isikud – Neid otseselt ja isiklikult puudutavad aktid – Oma liikmete huve kaitsva ja neid esindava kutseühenduse hagi – Vastuvõetavus – Tingimused

(EÜ artikli 230 neljas lõik)

3. Tühistamishagi – Füüsilised või juriidilised isikud – Neid otseselt ja isiklikult puudutavad aktid – Puutumuse nõude contra legem tõlgendus – Lubamatus

(EÜ artikli 230 neljas lõik)

Summary

1. Oliiviõli tootjate ja tootjate ühenduste hagi määruse nr 864/2004, millega muudetakse määrust nr 1782/2003, millega kehtestatakse ühise põllumajanduspoliitika raames kohaldatavate otsetoetuskavade ühised eeskirjad ja teatavad põllumajandustootjatele ettenähtud toetuskavad, artikli 1 punktide 7, 11 ja 20 ning määruse lisa tühistamiseks on vastuvõetamatu.

Kuna kõnealuse määruse vaidlustatud sätted näevad ette oliiviõlisektoris antava abi arvutamise kriteeriumid üldiselt ja abstraktselt, ilma et arvestataks iga oliiviõli tootja konkreetset olukorda, on vaidlustatud sätted oma laadilt ja kohaldatavuselt tervikuna üldkohaldatavad õigusaktid, mitte otsused EÜ artikli 249 tähenduses.

Vaidlustatud sätted puudutavad hagejaid just nende objektiivse faktilise olukorra tõttu, nimelt kui tootjaid ja kui ühendusi, kelle liikmed tootsid võrdlusperioodil oliiviõli ja said toetust õigusaktides sätestatud toetuskava alusel. Kõnealune olukord on määratletud arvestades vaidlustatud sätteid sisaldava määruse eesmärki ehk oliiviõlisektoris uue toetuskava kehtestamist. Asjaolu, et vaidlustatud sätetel võib olla konkreetne tagajärg teatavatele oliiviõli tootjatele ja täpsemalt sellistele tootjatele, kes jäävad abist ilma abi suuruse arvutamiseks kindlaksmääratud kriteeriumite tõttu, ei jäta kõnealuseid sätteid automaatselt ilma nende üldkohaldatavusest, sest neid sätteid kohaldatakse kõigi samas objektiivselt määratletud õiguslikus või faktilises olukorras olevate asjaomaste ettevõtjate suhtes. Sellest, et õigusakt mõjutab teatavaid ettevõtjaid majanduslikult rohkem kui teisi sama sektori ettevõtjaid, ei piisa selleks, et õigusakt puudutaks neid isiklikult.

Samuti ei saa asjaolu, et nii pädevad siseriiklikud asutused kui komisjon teavitasid nõukogu hagejate olukorrast enne vaidlustatud sätete vastuvõtmist, individualiseerida hagejaid seoses nimetatud sätetega, kui ei ole tõendatud, et ühenduse õigusnormiga on nõukogule pandud kohustus arvestada selle olukorraga eelkõige kõnealuse abi saamiseks kehtestatud tingimuste raames

(vt punktid 38–39, 41, 43–44, 54, 62)

2. Kutseühenduste esitatud tühistamishagid on vastuvõetavad kolme liiki olukorras ehk esiteks, kui õigusnormiga antakse kutseühendustele otseselt mitu menetluslikku õigust, teiseks, kui kutseühendus esindab selliste ettevõtjate huve, kellel endal on kohtusse pöördumise õigus, ja kolmandaks, kui kutseühendus on individualiseeritav selle poolest, et meede mõjutab ühenduse enda huve eelkõige seetõttu, et akt, mille tühistamist nõutakse, on mõjutanud tema seisundit läbirääkijana.

(vt punkt 64)

3. Kuigi on tõsi, et EÜ artikli 230 neljandas lõigus sätestatud isikliku puutumuse tingimust tuleb tõlgendada tõhusa kohtuliku kaitse põhimõttest lähtudes ja võttes arvesse erinevaid asjaolusid, mis hagejat individualiseerivad, ei saa selle tõlgenduse tulemusena kõrvale jätta asjaomast tingimust, mis on sõnaselgelt asutamislepingus ette nähtud, ilma et ületataks sama lepinguga ühenduse kohtutele antud pädevust.

Kuigi lisaks sellele on muidugi võimalik ette kujutada teistsugust ühenduse üldkohaldatava õigusakti seaduslikkuse kontrolli korda kui algse asutamislepinguga kehtestatud kord, mille põhimõtteid ei ole kunagi muudetud, tuleb liikmesriikidel vajaduse korral muuta praegu kehtivat korda EL artikli 48 alusel.

(vt punktid 73–74)